
"Ez már túlmutat a pajtán…" A holokauszt értelmezhetőségének kérdései a Jedwabne-incidens árnyékában

Dolgozatom alapját egy lengyelországi antiszemita pogrom, az 1941-es jedwabnei mészárlás 71. évfordulóján, a jedwabnei emlékműnél tartott megemlékezési rítus adja. A 2012 júliusában megkezdett jedwabnei terepmunkám tapasztalatai alapján arra keresem a választ, hogy a rítusnak az áldozatokra való emlékezésen túl milyen egyéb dimenziói vannak, s hogy a rítusban megjelenő konfliktusnarratívák és az ezekre adott közvetlen (helyi) reakciók miképpen konstruálják meg, illetve miképpen stabilizálják azt a jelenlegi társadalmi krízist, amelyet céljuk szerint épp, hogy feloldani kívánnak. 
Dolgozatom az alábbi vázlatpontokat érinti: a nemzeti történelem, a lokális történelem és a holokauszt globális diskurzusának összefonódása miképpen alakítja ki a rítus többszörösen összetett szimbólumrendszerét; a szimbólumok aktualizálása miképpen teszi lehetővé a múltról és a jelenről való együttes beszédmódot; milyen szereplők formálják a a jedwabnei pogrommal kapcsolatos elbeszélések és rítusok ideológiai keretét; hogyan jelenik meg benne Jedwabne város mai lakosságának szerepe, s ezt a tulajdonított szerepet miképpen értelmezi a helyi társadalom.



